স্টাফ রিপোর্টার : দুই বছর আগে গুলশানের হলি আর্টিজান বেকারিতে জঙ্গি হামলার ঘটনায় সন্ত্রাসবিরোধী আইনের মামলার অভিযোগপত্র আগামী দশ দিনের মধ্যে দেওয়া সম্ভব হবে বলে আশা করছেন ঢাকা মহানগর পুলিশ কমিশনার মো. আছাদুজ্জামান মিয়া। ১ জুলাই ওই জঙ্গি হামলার দ্ইু বছর পূর্তি সামনে রেখে গতকাল বৃহস্পতিবার সাংবাদিকদের সঙ্গে আলাপকালে এ কথা বলেন তিনি।
ওই ঘটনায় গুলশান থানায় সন্ত্রাসবিরোধী আইন, হত্যাকান্ড ও তথ্য গোপনের অভিযোগে তিনটি মামলা করে পুলিশ। এরপর সারাদেশে আইন-শৃঙ্খলা বাহিনীর একের পর এক অভিযানে গুলশান হামলায় সন্দেহভাজন অন্তত আট জঙ্গি নিহত হয়। সাতজনকে গ্রেপ্তার ও দুইজন পলাতক থাকার কথা জানায় পুলিশ।
হলি আর্টিজান মামলার তদন্তে থাকা পুলিশের কাউন্টার টেররিজম ইউনিটের প্রধান মনিরুল ইসলাম গতবছর ডিসেম্বরের মধ্যে অভিযোগপত্র দেওয়া চেষ্টার কথা বললেও তা পারেন নি।
ওই হামলার পেছনে কোনো রাজনৈতিক দলের ইন্ধন ছিল কিনা- এ প্রশ্নে পুলিশ কমিশনার বলেন, “রাজনৈতিক সম্পৃক্ততা বের করতে হলে অনেক সময়ের প্রয়োজন। ঘটনায় সরাসরি কারা জড়িত, এর পেছনে কারা জড়িত, অস্ত্র কীভাবে এসেছে, অর্থ কীভাবে এসেছে- এগুলো তদন্ত করে বের করে আনা হয়েছে।” তিনি বলেন, “মূলত তাদের উদ্দেশ্য ছিল দেশকে অকার্যকর রাষ্ট্রে পরিণত করা এবং সরকারের পতন ঘটানো।”